Michelle Veenemans sing in Voortrekkermonument deur Willem Woes | Bydraes | Woes - Kreatiewe platform vir Afrikaans
Titel: Michelle Veenemans sing in Voortrekkermonument
Die bekende koloratuur sopraan, Michelle Veenemans tree op Saterdag 25 Maart 2006 om 19:00 vir die eerste keer in die Senotaafsaal van die Voortrekkermonument op. Die program is so saamgestel om by Michelle se besondere, liries-dramatiese koloratuurstem aan te pas.
Uiteraard sal sy ‘n verskeidenheid items wat wissel vanaf bekende arias uit operas soos La Wally en operettes soos Die Fledermaus, tot ligte Afrikaanse liedere soos S. le Roux Marais se Lentelied, sing. Veenemans word deur die kunstenaars Paul Ferreira (klavier) en Lizet Smith (Klarinet) begelei.
Sy stel terselfdertyd haar nuwe CD, Lentelied, wat in die Senotaafsaal deur César de Almeida van César’s Sound opgeneem is, bekend.
Die CD is ‘n viering van die Afrikaanse taal, wat in 2005 sy 130ste verjaarsdag herdenk het, en gewilde Afrikaanse liedere deur S. le Roux Marais en Petrus Lemmer verskyn daarop. Dit is ook die eerste van ‘n reeks CD’s wat in die Monument opgeneem is om plaaslike kunstenaars die geleentheid te gee om ‘n eg Suid-Afrikaanse produk daar te stel wat aan die internasionale mark blootgestel kan word (80% van die 200 000 besoekers wat die Monument jaarliks besoek is buitelanders).
CD’s sal in die toekoms slegs by die Voortrekkermonument of by mev Barbara Veenemans beskikbaar wees teen R100,00 elk.
Kaartjies vir die konsert is R50,00 per persoon. Vir meer inligting oor die konsert en die CD kan Annatjie by (012) 326-6770 of Cecilia by 083-417-4411 gekontak word.